
La cumpana dramaticilor ani 1917 - 1918, dupa vechiul 
calendar iulian, o veste a avut efectul unei bombe: Vladimir Ilici 
Lenin, de la 25 octombrie/7 noiembrie 1917 liderul guvernului 
bolşevic sau maximalist nerecunoscut de puterile Antantei, a 
dispus arestarea personalului legatiei româneşti. Reacţia 
vehementă din partea întregului corp diplomatic din fosta capitală 
imperială Petrograd, supus de mai multă vreme la tot felul de 
vexatiuni şi jafuri din partea revoluţionarilor care luptau pentru 
binele umanităţii a dat o replică promptă la acest demers 


incalificabil, iar bolşevicii au trebuit să bată în retragere. 


Evenimentele sunt in general cunoscute, dar cu ajutorul 
documentelor de presă româneşti, al memorialisticii franceze şi al 
unor monografii americane ne propunem să rememorăm acel 
moment de tensiune incredibilă de la 1/14 ianuarie 1918 care a 
precedat ruperea relațiilor diplomatice dintre Rusia şi România 
survenită două săptămâni mai târziu, la 13/26 ianuarie. 
lată cum a prezentat un ziar celebru din Iasii acelor zile: 
„Evenimentul de Iasi, organ al partidului conservator 
marti 9 [22] ianuarie 1918, anul XXV, nr. 271. 


Arestarea ministrului nostru la Petrograd 


In seara zilei de 31 decembrie [st. vechi 1917] guvernul 
maximalist a arestat în însuşi localul legatiunii! pe ministrul nostru 
la Petrograd, dl Diamandi*, împreună cu personalul Legatiei, 


trimitandu-i în cetatea Petru şi Pavel. 


! Din Almanach de Gotha, 1918, p. 920 vedem că Legația României de la 
Petrograd îşi avea sediul pe str. Zaharevskaia nr. 22. Ministru plenipotenţiar 
era Constantin Diamandy (1868 -1931) care îşi depusese scrisorile de 
acreditare la 1 octombrie st. nou 1913; secretari: C. Arion, Zarifopol, ataşat 


militar: maior I. Prodan, interpret C. Harting. 


? În majoritatea documentelor româneşti din epocă vom întâlni numele 


diplomatului român ortografiat Diamandy. 


Această violare a principiilor celor mai elementare ale 
drepturilor ginţilor a provocat un demers colectiv al întregului corp 
diplomatic din Petrograd. 

Intervenţia corpului diplomatic din Petrograd 

După o întrunire care a avut loc la ambasada Statelor Unite, 
ambasadorii şi miniştrii Angliei, Argentinei, Belgiei, Braziliei, 
Chinei, Danemarcei, Greciei, Elveţiei, Franţei, Italiei, Japoniei, 
Norvegiei, Olandei, Persiei, Portugaliei, Serbiei, Siamului, Spaniei, 
Statelor Unite şi Suediei au adresat un protest energic guvernului 
maximalist. 

lată textul acestui protest: 

Subsemnatii şefi de misiune diplomatică a tuturor naţiunilor 
reprezentate in Rusia, profund indignati de arestarea d-lui 
Diamandy, ministrul României, si urmând solidaritatea 
simtamintelor lor cu privire la inviolatiunea diplomatică 
respectată de veacuri de către toate guvernele, reclamă punerea 
imediată în libertate a d-lui Diamandy si a personalului legatiei. 

Totodată sus-numitii ambasadori şi miniştri s-au dus in 
corpore să exprime d-lui Lenin indignarea lor şi să pretindă 
eliberarea d-lui Diamandy. 

În urma acestor demersuri, dl Diamandi şi personalul legatiei 


au fost puşi în libertate în ziua de 2 [15] ianuarie. 


În cetatea Petru şi Pavel, atât dl Diamandi cât şi personalul 
legatiunii au fost foarte rău trataţi, închişi în carcere cu paturi fara 
aşternuturi şi primind mâncarea deţinuţilor obişnuiţi, în străchini 
necurate de metal. La plecare 1 s-a refuzat d-lui Diamandi o trăsură 
ca să se întoarcă la Petrograd, în urma căruia dl Noulens’, 
ambasadorul Franţei, a venit să-l ia cu automobilul său. 

Guvernul român n-a primit decât în ziua de 4 [17] ianuarie 
[prin] ultimatumul comisarilor poporului ştirea arestării d-lui 
Diamandi şi a personalului Legaţiunii. 

În seara zilei de 3 [16] ianuarie a parvenit prin radiogramă de 
la Petrograd următorul ultimatum al Consiliului Comisarilor 
poporului destinat desigur să justifice ulterior incalificabila călcare 
a dreptului ginţilor. 

Comandamentul Diviziei revoluționare No. 49 ne-a transmis 
o protestare cu privire la purtarea autorităţilor române: 

Autorităţile române nu numai că nu acordă nicio atenţie 


şefilor aleşi ai armatei ruse şi nu vor să aibă întrevederi cu şefii 


3 Joseph Noulens (1864 — 1944) om politic şi diplomat francez, ministru de 
Război şi de Finanţe în anii 1913 -1914 apoi ambasador la Petrograd (mai 
1917 — aprilie 1918), după semnarea păcii de la Brest Litovsk pe care Franţa 
nu a vrut să o recunoască, apoi la Vologda până în iulie 1918, dată după care 
a plecat la Arhangelsk pentru a se alătura « guvernului din nord» 


antibolşevic. Memorialist. Vezi foto luată de pe Wikipedia. 


aleşi şi cu reprezentanţii comitetelor, dar ele pun mâna pe 
stocurile de furaj ale armatei noastre. 

Din această cauză caii Diviziei 49 au rămas fara furaj. 

Mişcarea trupelor ruseşti este oprită de români prin forța 
armelor. Unul din regimentele Diviziei 49, regimentul 194 
Troitsko-Sergievsky, a fost înconjurat de români. 

Sosirea aprovizionärilor este oprită. Regimentul este 
dezarmat şi trimis înapoi. Autorităţile române au arestat comitetul 
ales al regimentului 194 precum şi pe ofițerii austrieci poftifi ca 
oaspeți la regimentul 194. Consiliului Comisarilor poporului cere 
de la guvernul român eliberarea celor arestaţi, pedepsirea 
organelor administrative care au operat aceste arestări ilegale 
precum si garanții că asemenea fapte nu se vor mai repeta. 

Dacă nu primim un răspuns la acest ultimatum în timp de 24 
de ore socotim că relatiunile ce ne leagă de România sunt rupte si 
vom proceda la măsuri militare din cele mai serioase. 

Preşedinte al Consiliului Comisarilor poporului: Ulianov- 
Lenin 

Comandant suprem al armatelor: Krilenko 

Comisar al poporului pentru afaceri militare: Podvolsky. 

La acest ultimatum guvernul român a răspuns imediat 


trimtând alăturata telegramă d-lui Diamandi: 


Am primit o radiogramă intitulată „ultimatum din partea 
sovietului Comisarilor poporului şi purtând mai multe semnături. 
Vă rog să luaţi informatiuni asupra autenticităţii ei, deoarece atât 
fondul cat şi forma sa dau loc la îndoieli. Daca radiotelegrama e 
confirmată, vă rog să faceți cunoscut că semnatarii au fost indusi 
în eroare, deoarece mişcările de siguranță si poliție luate de 
autorităţile române nu constituiesc niciun act de ostilitate fata de 
armata rusă, ele se mărginesc la înlăturarea conflictelor armate 
pe teritoriul român şi la împiedicarea retragerii în dezordine care 
are ca urmare jefuiri şi devastări. Cazul Diviziei 49 cu deosebire 
amintit este curată născocire. Armata română n-a sechestrat nicio 
cantitate de furaje, dimpotrivă a ajutat cu propriile sale rezerve la 
aprovizionarea trupelor ruseşti. 

Autorităţile române n-au arestat comitetele trupelor ruseşti. 
Ofițerii austrieci găsiți înapoia frontului au fost recondusi la 
avanposturile inamice, desi după stipulatiunile armistițiului aveam 
dreptul să-i luăm prizonieri. 

(ss) Brătianu” 

Un document memorialistic păstrat în ceea ca a fost până în 
1990 fondul secret al Bibliotecii Academiei Române, însemnările 
ambasadorul francez la Petrograd, Joseph Noulens, Mon 
ambassade en Russie Sovietique 1917 -1919, publicate la Paris in 


1933, ne permit să urmărim îndeaproape peripetiile din acele zile : 


„Am văzut că ruşii încă de pe vremea lui Kerenski nu aveau 
pentru România simpatia pe care sacrificiile şi nenorocirile ce 
loviseră această ţară ar fi trebuit să 1 le asigure din partea aliaţilor 
ei. Sub regimul maximalist, sistematic ostil guvernului regal de la 
Bucuresti* şi „oligarhilor” români, consideraţi antisemiti, această 


situaţie nu putea decât să se agraveze. Una din acuzaţiile invocate 


+ Din noiembrie 1916 sediul guvernului român se afla la Iaşi. 


de comisarii poporului se referea la pretinsele vexatiuni pe care le 
suferiseră bunii şi virtuosii soldaţi ruşi de pe frontul de sud în 
raporturile lor cu trupele române. 

Adevărul era însă că masele de soldaţi ruşi în debandadă pe 
care Rusia le mai întreținea încă pe Nistru puneau de mai multă 
vreme la grea încercare răbdarea guvernului român. 

Aceste trupe erau considerate de către liderii bolşevici drept o 
armată de propagandişti şi în acest sens aveau misiunea de a aduce 
în ţinuturile româneşti şi transilvane binefacerile organizării 
sovietice. Toate excesele săvârşite de ele erau dinainte scuzate, 
oricât de grave ar fi fost. Situaţia nu putea fi tolerată la nesfârşit de 
dl Brătianu, şeful guvernului român. Deja acesta ne avertizase că 
dintr-un moment în altul poate izbucni un conflict care să 
determine măsuri de represalii din partea ruşilor. DI Diamandi, 
reprezentantul diplomatic al României la Petrograd, fusese asigurat 
de concursul meu cel mai amical în cazul în care se va ajunge la 
această eventualitate. 

Conflictul a izbucnit foarte repede. Ceea ce mai rămăsese din 
Divizia a 7-a de infanterie rusească, circa cinci mii de oameni, 
plecase de pe front ca o hoardă de jefuitori şi s-au apucat să 
traverseze Botoşanii, unul dintre cele mai frumoase oraşe ale 
Moldovei. Românii, puşi în gardă de atentatele pe care bandele de 


ruşi le săvârşiseră până atunci, le-au oprit şi le-au somat să depună 


armele. După ce le-a lăsat vreo două zile în care să reflecteze, 
români au decis să treacă la acţiune. În timp ce încercuiau satele pe 
care le ocupaseră ruşii, câţiva ucrainieni s-au apucat să 
parlamenteze cu aceştia din urmă. Două grupări nu au opus nicio 
rezistenţă, dar altele au deschis focul asupra românilor. În cursul 
nopţii li s-a răspuns cu vreo zece obuze de 105 mm, care au avut 
efectul de a-i face mai rationali pe ruşi. 

Alte câteva operaţiuni de genul acesta au fost suficiente să-i 
îndrepte pe ruşi spre teritoriul lor naţional, luându-le însă şi 
mijloacele cu care ar fi putut să terorizeze populaţia din satele pe 
care le traversau. 

La 17 decembrie” România, epuizată, a semnat un armistițiu 
de 28 de zile cu Puterile Centrale. Raporturile ei cu fosta aliată au 
rămas însă la fel de tensionate pentru că nemaiputându-se răzbuna 
pe germani, bolşevicii au hotărât să se răzbune pe dl Diamandi. 

În ziua de 1/13 [corect: 14] ianuarie am luat masa la el. M-a 
anunţat că avea informaţii sigure care îi dădeau motiv să prevadă 
că va fi arestat chiar în acea seară. Potrivit dorinţei sale am 
acceptat depunerea la amabasada Franţei a unei lăzi care conţinea 
documente importante şi o sumă de bani. La masă a domnit buna 


dispoziţie cu toate că fiecare avea temeri legate de evenimentul 


> România a semnat armistițiul cu Puterile Centrale la 9 decembrie st.nou 


1917, la Focşani. 


aşteptat. Mi-am prelungit vizita la legația României şi pe durata 
după-amiezii. În fine, spre seară, m-am hotărât să mă întorc la 
amabasada noastră. La o oră după ce mă întorsesem, mi s-a 
telefonat că dl Diamandi şi patru dintre colaboratorii săi, printre 
care dl Arion, consilierul de legatie, şi maiorul Palade, şeful 
misiunii militare, fuseseră întemnițați la fortăreaţa Petru şi Pavel. 
Am prevenit imediat pe decanul corpului nostru diplomatic, dl 
Francis, care a convocat de urgenţă pentru a doua zi întregul corp 
diplomatic. 

Această atingere adusă principiului imunităţi diplomatice nu 
era de natură să îngrijoreze doar pe reprezentanţii guvernelor 
aliate. Si cei ai puterilor neutre împărtăşeau indignarea noastră şi în 
felul acesta, toți diplomaţii răspuns la apelul dlui Francis, şi au 
decis ca în calitatea lor de diplomaţi ai Antantei să formuleze un 
protest vehement împotriva arestării unui ministru plenipotenţiar 
care îndeplinea o misiune oficială pe lângă guvernul rusesc. 


Nimeni nu lipsea atunci când în dimineaţa zilei de 14 ianuarie ne- 


* David Rowland Francis (1850 — 1927) comerciant, om politic şi diplomat 
american, primar al oraşului St. Louis (1885 -18899, guvernator al statului 
Missouri (1889 -1893), secretar de Stat la Interne (1896 -1897), ambasador 
la Petrograd, (23 februarie 1916 - iulie 1918). Pentru viaţa lui vezi Harper 
Barnes, Standing on a Volcano, the Life and Times of David Rowland 


Francis, Missouri Historical Society Press, 2001. 

am reunit la ambasada Statelor Unite”. S-a convenit să mergem in 
corpore la Lenin. Dl. Francis i-a telefonat imediat. Preşedintele 
comisarilor poporului a cerut un răgaz de două ceasuri ca să ne dea 
un răspuns. În cele din urmă ne-a convocat la Smolnii. 

Dl. Francis nu vorbea bine franceza şi se vedea că este prea 
puţin familiarizat cu obiceiurile diplomatice şi principiile de drept 
intenational. De asemenea s-a decis ca în întrevederea noastră cu 
Lenin, dl. Francis se va mărgini la a expune scopul vizitei noastre 
şi la a protesta împotriva arestării dlui Diamandy. Eu am fost 
însărcinat cu misiunea de a denunța atingerea adusă dreptului 
ginţilor şi de a discuta cu Lenin în vederea respingerii pretextele pe 
care acesta nu va întârzia să ni le aducă. Deliberarea noastră s-a 
încheiat cu redactarea unei note colective, semnată de toţi 
ambasadorii şi miniştri puterilor neutre şi aliate reprezentate în 
Rusia. Nota noastră cerea guvernului sovietic punerea imediată în 
libertate a diplomatului întemnițat. 

De la triumful revoluţiei bolşevice, Smolnii, institutul pentru 


fiicele nobilimii® devenise cartierul general al maximaliştilor şi 


7 Din Almanch de Gotha, 1918, p. 919, vedem că sediul ambasadei Statelor 
Unite se afla pe Str. Furstadskaia nr. 34. 

8 Decretul din 1764 al împărătesei Ecaterina a Il-a a decis ca o parte din 
clădirile mânăstirii Smolnii să fie folosite ca pension pentru educaţia 
tinerelor din familii aristocrate. Când la începutul secolului al XIX-lea 


numărul elevelor a crescut, s-a încredinţat arhitectului Giacomo Quarenghi 

sediul guvernului lor. La ora patru toşi membrii corpului 
diplomatic se aflau în peristilul palatului. Am fost punctuali la 
această întâlnire pentru ca să intrăm cu toţii la dictatorul Rusiei. 

Nu voi uita niciodată dezordinea indescriptibilă în care se 
aflau încăperile unui aşezământ cândva aristocratic. Materiale de 
campanie, marmite unde se gătea supa pe care gărzile roşii şi 
comisarii poporului o împărțeau frateste, strachini de lemn toate 
murdare, aşezate pe lângă tunuri, mitraliere şi puşti, unele aşezate 
în piramidă, altele sprijinite de ziduri sau aflate pe podea printre 
resturi de toate felurile. Nimic nu arăta mai elocvent caracterul 
brutal şi stihinic al revoluţiei. Interiorul culoarelor şi numeroasele 
încăperi pe care a trebuit să le străbatem ca să ajungem la Lenin 
ne-au oferit acelaşi spectacol. Revolvere şi cartuşe zăceau claie 
peste grămadă prin colţurile apartamentelor în care, până de 
curând, fiicele nobilimii locuisera în ordine şi eleganţă. 

Edificiul era foarte vast. Am parcurs o serie de săli, până 
când, în fundul unui coridor, în cadrul unei uşi, a apărut un omulet 


cu capul mare şi cu ochii oblici ca de tătar: era Lenin. 


construcţia propriu-zisă, în stil clasic, a institutului Smolnâi (1806 -1808). În 
1917 clădirea a devenit sediul Sovietului Muncitorilor şi Soldatilor unde s-a 
organizat lovitura de stat bolşevică din 25 octombrie/7 noiembrie 1917, apoi 
a fost sediul Consilului Comisarilor Poporului (guvernul) şi după mutarea 
Capitalei la Moscova (februarie 1918) va fi sediul Comitetului de Partid 


Petrograd, ulterior, din 1924, Leningrad. 

Fruntea, dominantă şi puternică, era într-adevăr cea a unui 
om de geniu. Nasul însă, pe jumătate turtit, gura şi bărbia îi dădeau 
un aspect neliniştitor, de barbar. O asprime implacabilă de 
doctrinar şi un dispreţ suveran pentru umanitate se reflectau pe 
această figură de obicei sumbră. Văzându-ne, surâsul stereotip care 
i-a destins trăsturile îi trăda satisfacția. Exulta la ideea de a-i vedea 
pe ambasadorii, care, până atunci refuzaseră să aibă relaţii cu 
guvernul lui, să vină la el, ce-i drept ca să protesteze, dar oricum ca 
să-l ceară ceva. 

Am intrat într-o încăpere destul de mică, unde fuseseră aduse 
scaune pentru membrii corpului diplomatic aşezate in fata unei 
mese la care s-a aşezat Lenin, avându-l în stânga sa pe 
subsecretarul de Stat de la Afacerile Externe, Zalkind, doctor al 
universității din Alger. 

Am avut impresia că peretele despărțitor aflat în spatele celor 
doi, nu era de fapt perete despărțitor, ci o pictură murală în spatele 
căreia puteau fi ascultați oamenii de încredere ai regimului, dat 
fiind procedeele sistemului sovietic, unde toată lumea spionează pe 
toată lumea, în care şefii sunt supravegheați de agenţii comitetelor, 
asta când de problemă nu se ocupă direct şi nemijlocit poliția 
secretă. 

A început discuţia. Când ambasadorul Statelor Unite i-a 


arătat scopul vizitei noastre şi a denunţat arestarea dlui Diamandi 

ca fiind o încălcare flagrantă a dreptului ginţilor, Lenin a declarat 
că această măsură a fost motivată de atacul din partea soldaţilor 
români căruia i-au căzut victimă trupele ruseşti din Basarabia. Noi 
însă ştiam că agresiunea venise din partea ruşilor, care săvârşiseră 
tot felul de prădăciuni şi violenţe în satele româneşti. Însă nu mai 
avea niciun rost să examinăm acum problema faptelor în sine când 
era vorba de încălcarea unei prerogative precum imunitatea 
diplomatică, al cărui obiect îl reprezintă protejarea [diplomaților] 
de orice agresiune. 

Fiind mandatat de către colegii mei, aşa cum am arătat, de a 
răspunde lui Lenin şi de a-i argumenta cererea noastră, am refuzat 
categoric să mă las antrenat în a căuta cine purta responsabilitatea 
agresiunii, românii sau ruşii. Am subliniat caracterul independent 
de orice altă consideraţie a principiului imunităţi diplomatice. Am 
amintit de respectul de care se bucurase până acum acest principiu 
la toate naţiunile civilizate şi fără de care relaţiile internaţionale ar 
fi cu neputinţă. Am încheiat dând de înţeles că dacă dl. Diamandi 
nu va fi pus în libertate, cele mai multe din guvernele neutre şi 
aliate îşi vor rechema reprezentanţii diplomatici. La final am remis 
lui Lenin declaraţia colectivă a corpului diplomatic. 

Preşedintele consiliului comisarilor poporului şi Zalkind au 
încercat zadarnic să revină asupra conflictului care izbucnise între 


trupele ruse şi române ca să arate că vina le revenea celor din 

urmă. Noi, ambasadorul american şi cu mine, le-am opus refuzul 
nostru categoric de a asculta sau de a discuta explicaţii de genul 
acesta. La un moment dat, cum insistam asupra gravitatii arestării 
unui diplomat în pofida inviolabilitäti sale garantate, Lenin mi-a 
răspuns că „pentru un socialist, existența a mii de soldaţi este mai 
scumpă decât linişte unui diplomat.” 

Prietenul meu, dl Destrâe”, a vrut să vină şi el cu câteva 
observaţii judicioase pentru a întări argumentele prezentate de 
mine. Dar Zalkind care fusese de o curtoazie impecabilă faţă de 
mine s-a arătat foarte iritat de intervenţia unui socialist de marcă 
precum dl Destrée şi l-a invitat cu brutalitate să tacă. 

Lenin părea să bată în retragere, dar încă mai căuta 
subterfugii. De două ori am luat cuvântul cerând să ne fie dat un 
răspuns imediat. Am revenit asupra faptului că în numele 
securitatăţii corpului diplomatic eram în drept să pretindem aşa 


ceva. A fost pentru mine prilejul de a reaminti de violarea de 


* Jules Destrée (1863 - 1936), om politic belgian de origine valonă, literat, 
socialist şi promotor al separatismului, celebru pentru scrisoarea sa deschisă, 
adresată regelui Albert I al Belgiei la 15 august 1912: „Sire... domniti peste 
două popoare. În Belgia sunt valoni şi flamanzi. Belgieni nu există.” În 
memoriile lui Noulens există o poză, de fapt o caricatură în care sunt 
reprezentaţi bolşevici înarmaţi care îşi însuşiseră automobilul olls rozce al 


diplomatului belgian. 

domiciliu şi de jaful a cărui victimă fusese ministrul plenipotenţiar 
al Italiei!0 şi despre care am relatat mai înainte. 

- Sunt Preşedintele Comisarilor poporului, ne-a spus într-un 
final Lenin, şi nu pot să iau o decizie fără avizul colegilor mei. 
Orele sunt prea înaintate ca să mai pot să vă aduc la cunoştinţă 
decizia noastră aşa că rămâne pe mâine. 

În acest moment, dl Spalaicovici!!, ministru al Serbiei, care, 
de la începutul discuţiei se stăpânea cu greu, s-a ridicat deodată în 
picioare si cu degetul îndreptat acuzator spre Lenin, la mai putin 
de un metru de faţa acestuia, i-a spus tot ce avea pe suflet înfierând 
cu violenţă trădarea maximalistilor [fata de puterile Antantei] 

- Sunteţi nişte bandiți, a strigat el în culmea furiei, ati 
dezonorat rasa slavă şi eu vă scuip in fata! 

In timp ce eu mă ridicasem ca să-l calmez pe dl Spalajkovic, 
Lenin il fixa cu ochii sai oblici, cu acelasi zambet stereotip cu care 


ne primise, iar Zalkind mi-a spus fara sa para afectat in vreun fel: 


10 Andrea Carlotti di Riparbella, ministru plenipotenţiar al Italiei, aflat in 
misiune de la 5 martie 1913. 

!! Miroslav Spalajkovic (1869 -1951) diplomat şi om politic sârb, ministru 
plenipotenţiar la Sofia (1911 -1913), la St. Petersburg (1913 - 1919), a 
reprezentat Serbia la Conferinţa de Pace de la Bucureşti din iulie — august 


1913, ministru plenipotenţiar la Paris ( 1922 -1935) 

- Lăsaţi, lăsaţi, domnule ambasador, că nouă ne place mai 
mult această brutalitate în exprimare decât limbajul diplomatic.!? 

Incidentul nu a avut niciun fel de urmări. 

Acestea fiind zise ne-am luat la revedere de la Lenin, ducând 
cu noi asigurarea că a doua zi de dimineaţă ne va fi comunicat 
răspunsul în numele comisarilor poporului. Aveam cu toţii 
sentimentul că partida fusese câștigată şi că nu se va întârzia 
punerea în libertate a dlui Diamandi. Ca să ieşim a trebuit, la fel ca 
la venire, să defilăm prin faţa lui Lenin care ne-a întins mâna pe 
măsură ce treceam, fără să renunţe la zâmbetul său imperturbabil. 

Către orele 22 ni s-a comunicat că eliberarea dlui Diamandi 


fusese decisă în principiu. Dar ministrului plenipotenţiar român îi 


2 În comunicatul oficial, publicat în Pravda, s-a spus că Spalajkovic ar 
fi « arătat că Serbia, care s-a aflat într-o situaţie disperată după atentatul 
revoltător săvârşit asupra ei [prin ultimatumul pe care l-a primit din partea 
Austro-Ungariei la 23 iulie 1914], nu l-a arestat totuşi pe ambasadorul 
[austro-ungar] şi s-a adresat Sovietului Comisarilor Poporului cu rugămintea 
să elibereze pe ministrul român. Răspunzând dlui Spalajkovic, tovarăşul 
Lenin spune ca împărtăşeşte pe deplin indignarea acestuia fata de acţiunile 
agresive şi imperialiste ale Austriei şi Germaniei, dar, în acelaşi timp, niciun 
fel de represalii fata de reprezentanţii diplomatici n-au putut evita războiul ; 
acum însă, popoarele care nu doresc războiul vor să preîntâmpine războiul 
prin toate mijloacele. » cf. Relaţiile româno-sovietice. Documente, vol. 1 


1917 -1934, Editura Enciclopedică, Bucureşti, 1999, pag. 13. 

fuseseră puse anumite condiţii pe care acesta le-a respins cu 
demnitate. Se voia ca el să-şi asume angajamentul de a obţine 
eliberarea ofiţerilor austrieci şi ruşi bolşevici arestaţi în România. 
DI Diamandy a răspuns că el nu acceptă o eliberare condiționată si 
refuză să discute afaceri de stat în calitate de prizonier. Singura 
comunicare pe care era dispus să o asculte era cea a punerii sale în 
libertate, cu scuzele de rigoare din partea Comisarilor poporului. 

I s-a dat satisfacție, dar numai în dimineaţa zilei de 15. 

Am ţinut să mă duc să-l iau eu însumi cu automobilul de la 
fortăreaţa Petru şi Pavel. În felul acesta am putut să mă conving de 
visu de tratamentul odios la care fusese supus. 

Cerusem comisarilor poporului să fiu lăsat să intru în 
fortăreață. Porţile s-au deschis fără dificultate şi automobilul meu, 
al cărui şofer era însoțit de bătrânul paznic al ambasadei noastre, 
Leonida, îmbrăcat în uniforma lui de gală şi cu iataganul la brâu, a 
intrat în prima curte interioară. 

După ce ne-am legitimat am trecut de porţile celei de-a doua 
curți interioare, apoi in a treia. Ştiam ca dl Diamandi era deţinut 
într-una din cazematele bastionului Trubetkoi. Dar înainte de a 
ajunge acolo a trebuit să parlamentăm pe rând cu mai multi 
temniceri, care erau cu toţii secondati de marinari sau de soldați 
complet analfabeți. Lucru remarcabil, sub acest regim egalitar unde 


de aproape un an soldaţii nu-i mai salutau pe ofiţeri, toţi cei cu care 

ne-am întâlnit în curțile interioare, pe culoare sau în sălile de grefä, 
impresionați fără îndoială de costumul strălucitor al lui Leonida îl 
salutau milităreşte cu cel mai profund respect. 

În fine, am fost conduşi la sala de grefa din pavilionul 
Trubetkoi. Cel care conducea acest serviciu era un inginer tânăr, 
politicos şi educat, având pe lângă el, cu misiunea de a-l asista şi 
controla, un marinar cu figură de brută care nu ştia nici să scrie, 
nici să citească şi nu era în stare să priceapă nimic. 

După câteva momente, dl Diamandi a apărut în sala de grefă 
ŞI mi-a spus cu emoție: 

- Veniti, veniţi, domnule ambasador, să vedeţi si dvs in ce 
mod tratează comisarii poporului pe reprezentantul diplomatic al 
unei alte puteri! 

Si m-a dus imediat spre reduitul unde petrecuse o zi şi două 
nopți. 

Treptele pe care a trebuit să le coborâm păreau să indice 
faptul că respectivul reduit se afla sub nivelul Nevei, râul care 
curgea pe lângă fortăreață. Celula, îngheţată şi întunecoasă, strâmtă 
şi mai mult lungă, nu avea alt mobilier decât un pat de campanie 
fără aşternuturi. O gură de canalizare fusese săpată chiar aproape 
de intrare. 

Mâncarea, o scârboşenie, servită într-un bol de tinichea 


acoperit de murdărie, era necomestibilă. O lingură de lemn şi o 

furculita cu dinţii rupti arătau până la nivel prescriptiile de igienă 
erau ignorate în închisorile bolşevice. 

Când am remarcat cu voce tare aceste lucruri, el mi-a spus că 
era vorba de o măsură menită să împiedice sinuciderea 
prizonierilor şi din acest motiv nu li se dădeau furculite de metal. 

Redactarea textului care se întocmeşte la eliberarea 
administrativă a unui deţinut, cu rezervele speciale pe care dl 
Diamandi a ţinut să fie consemnate, a durat mai multe ore. 
Ministrul român şi secretarii săi, care nu erau familiarizați cu limba 
rusă, au trebuit să ceară ajutorul paznicului nostru, Leonida, ca să- 
şi poată formula ideile. Când în cele din urmă au reuşit cu ajutorul 
acestuia să redacteze declaraţia respectivă, Leonida ţinut să 
remarce, filosofic vorbind, că era pentru prima oară în cei 25 de ani 
de serviciu ai săi când i se cerea să îndeplinească o astfel de 
misiune. 

Consatatarea fiind făcută pe baza acestui proces verbal, dl 
Diamandy a părăsit fortăreaţa fără să fi acceptat condițiile cerute 
de comisarii poporului. Ofițerii şi secretarii legatiei românești au 
fost şi ei eliberaţi o data cu el. 

Pentru a ieşi din această închisoare de stat a trebuit ca în 
fiecare curte interioară să ne supunem la nişte formalitati 
amănunțite, care nu ni se ceruseră la venire. Leonida a avut ultimul 


cuvânt: Aici se intră mai uşor decât se iese, a remarcat el. 

În conformitate cu apucăturile lor de mincinosi în favoarea 
celor de la Smolnii, Zalkind a publicat o dare de seamă conform 
căreia dl Francis ar fi promis să remită dlui Diamandi şi guvernului 
român un protest împotriva agresiunilor la care fuseseră supuse 
diviziile ruseşti de pe frontul de sud-est din partea trupelor române. 
Amabasadorul Statelor Unite a dat publicității o dezmintire 
categorică, confirmând faptul că eliberarea dlui Diamandi fusese 


obţinută fără nicio condiţie!?. 


Miroslav Spalajkovic 


15 Joseph Noulens, Mon ambassade en Russie Sovietique 1917 -1919, Paris, 
Librarie Plon, 1933, Tome Premier, pp. 187 -192. 

Fortăreaţa Petru şi Pavel. 


În memoriile lui Sir George W. Buchanan (1854 -1924), 
aflat în misiune de la 15 decembrie st. nou 1910, şi intitulate My 
Missions to Russia, vol. IL 1923, nu există relatarea acestui 
incident deoarece diplomatul afirmă la pagina 247 că a părăsit 
Petrogradul la 6 ianuarie stil nou 1918. Ar fi interesant însă ceea ce 
a scris britanicul despre momentul intrării României în Marele 
Război şi discuţia sa cu Diamandy cu cest prilej: „Pe de altă parte 
ofensiva începută în iunie de armata rusă a lui Brusilov a fost un 
succes complet. Înainte de sfârşitul lunii ruşii erau stăpâni pe 
Bucovina şi după ce au capturat un număr enorm de prizonieri, au 


pornit să traverseze Carpaţii. 

Acesta ar fi fost momentul cel mai potrivit ca România să 
intre în acţiune. Lunga ei atitudine de expectivă l-a făcut pe un 
diplomat francez să spună că România ezită de voler au secours du 
vainqueur; chiar şi acum când ruşii erau victorioşi România tot 
ezita. Din acest motiv generalul Alexeiev'* a transmis la Bucuresti 
că dacă România va lăsa să treacă această oportunitate, atunci 
intervenţia ei va lăsa Rusia indiferentă. În acelaşi timp generalul a 
promis trimiterea unei grupări de forte în Dobrogea cu condiţia ca 
România să atace imediat Bulgaria. România însă a refuzat să facă 
acest lucru, deşi în opinia celor mai competente autorităţi militare, 
tactic vorbind, ar fi fost cea mai bună mişcare pe care ar fi putut să 
o facă românii. 

Ministrul plenipotenţiar român cu care am discutat problema, 
m-a contrazis afirmând că obiectivul primordial al României este 
Transilvania şi că tara sa nu revendică niciun teritoriu al Bulgariei. 
Din acest motiv toate eforturile trebuie să fie îndreptate împotriva 
Austriei, mi-a explicat ministrul. Am încercat să-l conving, dar 


zadarnic, că pentru România cea mai sigură cale de a câştiga 


14 Mihail Vasilievici Alexeiev (1857 — 8 octombrie 1918) general rus; după 
ce marele duce Nikolai Nikolaievici a fost destituit din funcţia de comandant 
suprem al armatei ruse, funcţia fiind preluată de ţarul Nicolae al II-lea, 
Alexeiev a fost şeful Marelui Stat Major (Stavka) al armatei ruse (august 


1915 — martie 1917). 

Transilvania era să scoată din luptă armata bulgară. În cele din 
urmă României 1 s-a permis să meargă pe drumul ales de ea şi la 
finele lui august a declarat război Austriei. Dar era prea târziu. 
Ofensiva rusească se consumase; soldaţii erau epuizați, munitia de 
artilerie aproape se terminase, aprovizionarea mergea rău din cauza 
dificultatilro de transport. Înaintarea românilor în Transilvania care 
a progresat satisfăcător vreme de vreo două săptămâni, a fost oprită 
de ofensiva austro-germană, iar armata română a trebuit să se 
retragă în mare grabă pe toată linia. În sud românii au suferit o grea 
înfrângere la fel de grea din partea bulgarilor pe a căror neutralitate 
fuseseră la început destul de nechibzuiti ca să o ia in calcul.”!5 

Afirmațiile diplomatului britanic nu pot fi luate ca atare 
deoarece este greu de crezut că nu a ştiut nimic de faptul că 
România a intrat în război în urma unui ultimatum pe care puterile 
Antantei l-au transmis României în luna iunie 1916 cerându-i să 
intre în acţiune „acum ori niciodată”. 

Istoriografia americană a consacrat mai multe monografii 
despre relaţiile diplomatice americano-sovietice din acea perioadă 
iar una este dedicată ambasadorului american de atunci de la 
Pterograd, David Rowland Francis (1850 — 1927) aflat în misiune 
de la 23 februarie 1916 până în iulie 1918 şi aparţine istoricului 


Harper Barnes, Standing on a Volcano, the Life and Times of 


15 Sir George W. Buchanan, My Missions to Russia, vol. IL, 1923, pp. 2 - 4. 

David Rowland Francis, Missouri Historical Society Press, 2001. 
Memoriile lui Joseph Noules sunt şi ele folosite alături de ceea se 
desprinde in rapoartele şi însemnările diplomatului american pe 
care istoricul îl urmărește pas cu pas: 

„Abia se terminase viscolul când la 13 ianuarie [1918] a 
izbucnit o altă criză politică. Contele [sic!] Constantin Diamandi, 
ministrul României la Petrograd a fost arestat, cel mai probabil în 
semn de represalii pentru propaganda antisovietică [din România] 


si pentru atacarea soldaţilor sovietici de către trupele armatei 


6 


române de pe front. Sisson!* credea, şi pe bună dreptate că 


16 Edgar Grant Sisson (1875 -1948), gazetar american, asociat cu George 
Creel, presedintele lui Comitee on Public Information, agentie independenta 
a SUA menita sa influenteze opinia publica americana pentru a sustine 
participarea SUA la Marele Război. A fost trimis special al preşedintelui 
Woodrow Wilson ca să investigheze condiţiile din Rusia şi să răspândească 
propagandă anti-bolşevică. Sisson şi reprezentanţii Crucii Roşii Americane 
se credeau fiecare independenţi şi având o poziţie superioară fata de Francis. 
Sisson chiar a pornit o campanie, lipsită de succes pentru înlăturarea lui 
Francis; vezi The United States in the First World War: an Encyclopedia, 
Anne Cipriano Venzon, (editor), Garland Publishing, New York, London, 
1995, p. 140, în cadrul articolului Francis, David Rowland (1850 -1927). De 
menţionat că Sisson a publicat la 15 septembrie 1918 o carte reunind 68 de 
documente în limba rusă The German Bolshevik Conspiracy care dovedea că 


Lenin şi Troțki erau agenţii plătiți ai Germaniei ca să scoată Rusia din 

bolşevicii încercau în felul acesta să-i forţeze pe români să susțină 
linia bolşevică de la negocierile de pace de la Brest Litovsk şi că 
Lenin avea privirea atintita asupra milioanelor de dolari în aur 
românesc care fuseseră duse în Rusia pentru a fi păstrate în 
siguranță pe durata războiului. 

Francis şi Judson!’ erau la Mariinsky Balet când au primit 
vestea. Francis a fost indignat pentru faptul că un om prsupus a fi 
sub protecţia legilor diplomatice fusese arestat şi era îngrijorat de 
ceea ce ar fi putut să urmeze. În dimineaţa zilei de 14 ianuarie, în 
calitatea sade decan al corpului diplomatic, a convenit ca în fruntea 
şefilor cellor 19 misiuni diplomatice de la Petrograd, atât Aliate cât 
şi neutre să redacteze o notă de protest. Potrivit lui Sisson, prima 
redactare „conţinea afirmaţia că dacă românul nu era eliberat, toţi 
diplomaţii îşi vor cere imediat paşapoartele; dar Francis ştiind că 
Preşedintele nu voia ca Statele Unite să rupă relaţiile cu Rusia, a 


lovit pe cât de dur pe atât de înţelept; aşa că redactarea finală era 


război. În 1956, într-un articol în Journal of Modern History, George F. 
Kennan (1904 -2005) a demonstrat că documentele erau de fapt falsuri. 

7 William V. Judson (1865 -1923) general american, şeful misiuni militare 
americane în Rusia, 1917 -1918, vezi Jane Gilmer Weyant, Life and Career 
of General William V. Judson 1865 — 1923, şi Russia in War and 
Revolution: General William V. Judson 's Accounts from Petrograd, 1917 - 
1918, citate în The First Cold War, The legacy of Woodrow Wilson in U.S.- 
Soviet Relations, University of Missouri Press, 2002, p. 251. 

un protest, dar nu ultimatum.” Nota exprima profunda indignare a 
diplomaților fata de o arestare care viola imunitatea diplomatică şi 
cereau eliberarea imediată a lui Diamandi şi a oamenilor sai. 

Francis a ţinut să prezinte personal lui Lenin această notă de 
protest. Sisson cu ajutorul lui Alexander Gumberg!® a ajuns la 
liderul sovietic. În primele ore ale acelei după- amieze, o notă 
semnată de Lenin, cu antetul Sovietului din Petrograd, i-a fost 
înmânată lui Francis. Nota suna astfel: 

Dlui David R. Francis, ambasador american, la Petrograd 

Sir, 

Neputând lua legătura telefonic cu dvs la ora 2 aşa cum 
convenisem, vă scriu ca să vă informez că mi-ar face plăcere să vă 
primesc la biroul meu, Camera 81, Institutul Smolnii, la orele 
patru p.m. astăzi. 

Cu respect, Lenin 

Unui din membrii corpului diplomatic adoreau să trimită doar 
o delegaţie reprezentativă, dar Francis a spus că trebuie să se ducă 


cu toţii, lucru care a fost acceptat de toată lumea. Când ceilalți 


18 Alexander Gumberg (1887 -1939), ucrainian care a emigrat in 1902 în 
USA. Ulterior agent de legătură al SUA cu guvernul bolşevic, consilier, 
translator şi om de încredere al comandantului Crucii Roşii Americane în 
Rusia, Raymond Robins. Vezi James K. Libbey, Alexander Gumberg & 
Soviet-American Relations 1917 -1933, the University Press of Ketucky, 
1977. 

lideri bolşevici au auzit de venirea diplomaților s-a produs o 
agitație considerabilă. Vizita părea să însemne recunoaşterea 
[guvernului bolşevic]. Mai târziu Sisson a precizat: A fost 
categoric o recunoaştere de vreme ce guvernul bolşevic a primit o 
cerere oficială din partea reprezentanţilor ţărilor care refuzaseră 
să-i accepte existenţa. 

Ambasadorii au sosit sub forma unui lung şir de limuzine 
negre şi au trecut pe sub arcadele Institutului Smolnii. [Urmează 
reproducerea memoriilor lui Noulens]. 

Francis, a luat conducerea şi s-a prezentat pe sine însuşi si 
apoi pe ceilalți membri ai delegaţiei. Lenin care stătea în picioare 
la uşa biroului său i-a invitat pe cei douăzeci de oameni şi 
ajutoarele lor să se înghesuie în camera de patru metri pe cinci şi 
asă ia loc pe scaune de lemn şi pe o bancă mai lungă. Înăuntru se 
mai afla Zalkind, asistentul lui Troțki de la Minsiterul de Externe, 
si un necunoscut, membru al comitetului Central sovietic: Iosif 
Stalin. 

Francis, care a rămas în picioare, a rostit ceea ce avea de spus 
în engleză. Apoi Livingston Phelps, secretar de rangul trei la 


ambasada americană, a tradus totul în franceză. (Butler Wright!” a 


19 Consilier la ambasada americană din Petrograd, trecut in Almanach de 


Gotha, 1918, p. 917, la fel ca şi secretarul L. Phelps. 

ratat din nou un moment istoric — se afla la schi la proprietatea sa 
de lângă Tarskoie Selo.) 

Lenin a răspuns arătând că românii ,,contrarevolutionari” 
omorâseră soldaţi ruşi. Francis a replicat: „Nu discutăm aici nici 
cauzele, nici motivele, ci doar principiul despre care este vorba.” A 
insistat că „persoana unui reprezentant diplomatic este inviolabilă 
şi intangibilă” potrivit principiilor diplomatice de multă vreme 
stabilite în relaţiile internaționale. Francis şi Noulens au cerut 
eliberarea imediată a lui Diamandi. 

Francis a spus: 

- Dvs încercaţi să stabiliți un guvern aici. Atunci să 
consideraţi că arestarea ministrului român în loc să evite războiul, 
îl va face cu atât mai sigur... Arestarea dlui Diamandi vă va afecta 
probabil foarte nefavorabil nu numai în Rusia, ci în toată lumea. 

Lenin a fost de acord să reconsidere chestiunea. 

- Dacă Diamandi va fi eliberat, l-a întrebat el pe Francis, 
poate [ambasadorul] să garanteze că România nu va porni război 
împotriva Rusiei? 

Francis a răspus că nu poate oferi o astfel de garanţie. 

Lenin a spus că va discuta problema cu Comisarii poporului 
— de fapt guvernul sau — şi că îl va suna pe Francis diseară. 

După întrevedere Francis a declarat că Lenin s-a purtat 


„cumsecade şi prieteneşte”. La această apreciere Sisson a precizat: 

Eu nu văd lucrurile aşa, dar în curând îl voi determina pe 
ambasador să discute prieteneste cu un guvern cu care oricum va fi 
nevoit să trateze zi de zi într-un fel sau altul decât să rămână pe 
vechea lui poziţie cum că „blestemat să fie de va vorbi vreodată cu 
vreun bolşevic.” 

Mai târziu în cursul zilei, Robins% şi Gumberg au venit la 
amabsadă ca să afle cum a decurs întâlnirea cu Lenin. Francis le-a 
spus ca dacă bolşevicii îl vor elibera pe Diamandi el „va vedea 
cum s-ar putea ajunge la relaţii mai bune înre guvernul român şi 
soviete.” Intenţia sa, iti va aminti el mai târziu era de „a-i sfătui pe 
români să nu mai ucidă soldați sovietici”. Dar a spus ca aceasta 
este o discuţie confidențială şi să nu fie spusă bolşevicilor. Se pare 
că Gumberg, al cărui frate era ofiţer sovietic, a transmis esenţa 
discuţiei. Cam pe la mizul nopţii, Lenin l-a sunat pe Francis şi 1-a 
spus că Diamandi a fost eliberat. 

În ziua următoare însă Francis a descoperit cu stupoare că 
Pravda, ziarul oficial al bolşevicilor, relata despre întâlnirea sa cu 
Lenin şi despre faptul că el, Francis, fusese de acord ca în schimbul 


eliberării lui Diamandi să protesteze formal pe lângă guvernul 


2 Raymond Robins (1873 -1954) ofiţer, economist şi scriitor american, 
comandant al unei misiunii a Crucii Roşii Americane in Rusia. A fost 
sutinator al relațiilor SUA cu Rusia bolşevică şi a reuşit să-l convingă pe 


F.D. Roosevelt să facă un schimb de ambasadori cu URSS. 


30 


român în privinţa tratamentului rezervat trupelor ruse de pe frontul 
de acolo. Într-o dezmintire publică şi apoi într-o scrisoare către 
Diamandi, Francis a spus că nu şi-a luat niciun angajament în acest 
sens. 

O săptămână mai târziu Francis a primit o telegramă de la 
Lansing, secretarul de Stat american, care comenta confruntarea lui 
cu Lenin: Presa spune că eforturile dvs au fost incoronate de 
succes. Departamentul aprobă pe deplin atitudinea dvs. Putin mai 
târziu ambasadorul român a fost silit de bolşevici să părăsească 
Rusia şi a scăpat ca prin minune să nu fie asasinat. Lenin a păstrat 
aurul românilor.”?! 

În cunoscuta lucrare a lui George F. Kennan (1904 -2005), 
Russia Leaves the War, vol. 1, apărută în 1956, există un întreg 
capitol consacrat incidentului Diamandi: 

„Mai târziu în acea după-amiază, Robins şi Gumberg l-au 
vizitat Francis şi au discutat cu el posibilitatea de a exercita 
presiuni asupra guvernului român pentru a accepta dezideratele 
sovietice în conflictul care izbucnise în Moldova. Ideea fusese 
aprig dezbătută între liderii americani în acea zi. Judson 
telegrafiase la Ministerul de Război în cursul zilei despre 


circumstanţele incidentului Diamandi şi adaugase: 


2 Harper Barnes, Standing on a Volcano, the Life and Times of David 


Rowland Francis, Missouri Historical Society Press, 2001, pp. 297 — 299. 

Dacă prezentul incident nu se va dovedi fatal relaţiilor 
[romano-sovietice] cer ca măsură de extremă importanţă militară 
ca sa fie exercitate presiuni din partea Aliaților asupra a tot ce 
priveşte Ucraina şi România ca să se ajungă la un modus vivendi 
cu bolşevicii pentru ca trupele ruse să fie salvate de la 
înfometare... (fragment din jurnalul nepublicat al lui Judson) 

Francis a fost favorabil impresionat de aceste sugestii. „În 
cursul discuţiei ”, aşa va relata el mai târziu: 

…Am afirmat că dacă bolşevicii il vor elibera pe Diamandi, 
voi vedea ce voi putea face pentru a se ajunge la relaţii mai bune 
între guvernul român şi soviete. Auzisem că soldaţii ruşi sovietici 
fuseseră ucişi în număr mare de către români pentru că unii dintre 
ei îşi insuseau proprietăţile care nu le aparțineau şi violaseră 
femei. Aveam de gând să-i sfătuiesc pe români să nu mai ucidă 
soldaţi sovietici. Discutia a fost confidentialä;. Eu nu am trimis 
niciun mesaj şi nici nu intentionam să repet aceste lucruri în fata 
bolşevicilor. (fragment din memoriile lui Francis care însă nu au 
fost publicate). 

Mai târziu în acea seară atât ambasadorului francez cât si 
celui american li s-a notificat oficial de la Smolnii că s-a luat o 


decizie de principiu privind eliberarea lui Diamandi.”” 


» George F. Kennan, Russia Leaves the War, Vol. 1 of Soviet American 


Relations, 1956, pp. 338- 343. 

Eliberarea personalului legatiei româneşti nu a mai putut 
ameliora tensiunea diplomatică apărută între România şi Rusia 
Sovietică în urma ripostei ferme pe care bolşevicii din armata 
rusească aflată în Moldova au primit-o din partea guvernului 
condus de Ion I. C. Brătianu si a intrării armatei române în 
Basarabia la 10/23 ianuarie 1918 la cererea legislativului de 
Chişinău, Sfatul Tari. La 13/26 ianuarie, Consiliul Comisarilor 
Poporului — guvernul bolşevic - a notificat guvernului român de la 
laşi ruperea definitivă a relaţiilor diplomatice, expulzarea 
diplomaților romani din capitala Rusiei şi reținerea tezaurului 
românesc depus acolo în decembrie 1916 şi aprilie 1917. Începeau 
astfel 17 ani de tensiune diplomatică cu consecințe profunde 


asupra destinului a ceea ce în curând va fi România Mare. 

Vedere modernă a fațadei institutului Smolnii, cu statuia lui 


Lenin în prim-plan. 

